Bya Mukasa Kivumbi
MEEYA wa Buvuma Town Council, Omulangira Hillary Simbwa ayolekedde okufiirwa ekifo kye oluvannyuma lwa ofiisi ya Kalisoliiso wa Gavumenti okukizuula nti ekifo akibaddemu mu bukyamu.
Kino kiddiridde Kaliisoliiso wa Gavumenti okuwandiikira akakiiko k’ebyokulonda okulangirira ekifo kya Meeya wa Buvuma Town Council nti kyereere oluvannyuma lw’okukizuula nti Omulangira Simbwa yali taweza myaka 30 egy’obukulu ng’ akamu ku bukwakkulizo bw’akuba mu kifo kino.
Wabula Meeya Simbwa olutegedde bino n’alabula abaagala okumuggya mu ofiisi nti tebasobola kuba yaweebwa obuyinza era n’alayizibwa.
Yagambye nti alinda kulaba amugoba mu ofiisi abantu mwe baamulondera nga bayita mu kuvuganya kwa kalulu.
Yagambye nti oba waliwo abali emabega w’ekintu kino oba nedda ye amanyi akyali Meeya wa Buvuma, Omukungu mu ofiisi ya Kalisoliiso wa Gavumenti , Crescent Babyesiza avunaanyizibwa ku Disitulikiti okuli Mukono, Kayunga, Buikwe, Buvuma, Luweero, Nakaseke ne Nakasongola yagambye nti bawandikidde akakiiko k’ebyokulonda ng’eriko omukono gwa Mariam Wangadya omumyuka wa Kalisoliiso wa Gavumenti.
Yagambye nti mu kunoonyereza kwe bakoze okumala emyaka ebiri baakizudde nga Simbwa mu kwesimbawo yali taweza myaka 30 era yalimba ofiisi ya Gavumenti.
Bazuudde nti yasoma siniya ne Haaya mu St. Paulo Mukasa e Seeta Mukono ne St. Balikuddembe Mitala-Maria.
Yagambye nti bafunye obukakafu obulaga nti Simbwa yazaalibwa 1987 so si mu 1980 nga ye bwe yali alaze era nti ekiwandiiko kino baakiwaddeko abakulembeze okuli Ssentebe wa Disitulikiti, Town Clerk n’omubaka wa Gavumenti mu kitundu ekyo.
Ssentebe wa Disitulikiti ya Buvuma, Wasswa Ddungu yagambye nti baafunye kkopi y’ekiwandiiko okuva mu ofiisi ya Kaliisoliiso nga kiragira akakiiko k’ebyokulonda okulangirira ekifo kya Meeya wa Buvuma nti kikalu.
Wabula yagambye nti kigenda kubeera kibi nnyo singa kinaazulwa nti okuggyibwa mu ofiisi kyekuusa ku kibiina kya DP Meeya Simbwa ky’awagira.
Simbwa bwe yabuuziddwa ku bikwata ku kiwandiiko kino yagambye nti tannakirabako era ebyogerwa abiwulira mu ngambo. Yagambye nti waakubaako byayogera nga waliwo azze okumugya mu ofiisi mwe yalondebwa okuweereza abantu.
Yagambye nti yazaalibwa nga March 18, 1980 ne yewandiisa kukuvuganya ku kifo kino nga October 27, 2010 n’alondebwa nga March 7, 2011 n’ayingira ofiisi 24-05- 2011 era talina nsonga emulimbisa.
tso_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn